News Update: มุมมอง Morgan Stanley ปี 2022 แนะนำ หุ้นยุโรป ญี่ปุ่น และน้ำมัน เลี่ยงหุ้นและพันธบัตรสหรัฐฯ คาด S&P 500 ร่วง 6% ในสิ้นปีหน้า - FINNOMENA
Morgan Stanley แนะอยู่ให้ห่างจากหุ้นและพันธบัตรสหรัฐฯ ในปีหน้า แล้วหาผลตอบแทนที่ดีกว่าในหุ้นยุโรปและญี่ปุ่น
16 พ.ย. 2564

💰 มุมมองการลงทุนปี 2022 ของ Morgan Stanley
🟢 แนะนำเพิ่มน้ำหนักการลงทุน (Overweight): หุ้นยุโรป, หุ้นญี่ปุ่น, ตราสารหนี้ที่เกิดจากการแปลงสินทรัพย์เปนหลักทรัพย์ (Securitized credit) และ สินค้าโภคภัณฑ์
🟡 แนะนำคงน้ำหนักการลงทุน (Neutral): หุ้นตลาดเกิดใหม่, ตราสารหนี้ตลาดเกิดใหม่ และ หุ้นกู้ยุโรป
🔴 แนะนำลดน้ำหนักการลงทุน (Underweight): หุ้นสหรัฐฯ, พันธบัตรรัฐบาลสหรัฐฯ, พันธบัตรรัฐบาลเยอรมนี และ หุ้นกู้สหรัฐฯ
💰 Morgan Stanley แนะอยู่ให้ห่างจากหุ้นและพันธบัตรสหรัฐฯ ในปีหน้า แล้วหาผลตอบแทนที่ดีกว่าในหุ้นยุโรปและญี่ปุ่น
ทีมกลยุทธ์ของ Morgan Stanley ซึ่งนำโดย Andrew Sheets มองว่า การสนับสนุนด้านนโยบายการเงินที่ลดลงและมูลค่าที่แพง จะทำให้สินทรัพย์ของสหรัฐฯ หยุดชะงักในปี 2022 แม้ผลประกอบการจะเติบโตดีขึ้น และอัตราเงินเฟ้ออยู่ในระดับปานกลางก็ตาม ขณะที่ ปัจจัยพื้นฐานของยุโรปและญี่ปุ่นมีความน่าสนใจมากขึ้น จากธนาคารกลางที่ใช้นโยบายการเงินผ่อนคลายมากกว่า รวมถึงแรงกดดันด้านเงินเฟ้อที่น้อยกว่า
Morgan Stanley กล่าวว่า ปี 2022 เป็นปีแห่งความท้าทายเพราะเป็นช่วงกลางถึงปลายของวัฏจักรเศรษฐกิจ ซึ่งประกอบไปด้วย 1) การเติบโตที่ดีขึ้นจะถูกกดดันจากมูลค่าที่แพง 2) นโยบายจากภาครัฐที่เข้มงวดมากขึ้น 3) กิจกรรมของนักลงทุนที่คาดเดาได้ยาก และ 4) อัตราเงินเฟ้อในระดับสูงกว่าที่คุ้นเคย
Morgan Stanley คาดว่า ดัชนี S&P 500 จะสิ้นสุดปี 2022 ที่ระดับ 4,400 จุด ซึ่งต่ำกว่าระดับปัจจุบัน 6% ขณะที่อัตราผลตอบแทนพันธบัตรอายุ 10 ปี ของสหรัฐฯ จะเพิ่มขึ้นสู่ 2.1% ในสิ้นปีหน้า จากระดับ 1.55% ในปัจจุบัน
จากหนึ่งปีผ่านมา ตลาดหุ้นได้ปรับเพิ่มขึ้นอย่างไม่หยุดยั้ง ไปพร้อมกับแรงเทขายในตราสารหนี้ ตอนนี้เหล่าสถาบันการเงินเริ่มประกาศมุมมองการลงทุนในปี 2022 ขณะที่ ความกังวลด้านเงินเฟ้อกำลังคุกคามจิตใจนักลงทุน โดยเมื่อสัปดาห์ที่ผ่านมา Goldman Sachs คาดว่า ในช่วงปลายวัฏจักรเศรษฐกิจ สินทรัพย์เสี่ยงจะมีผลตอบแทนที่น่าประทับใจน้อยกว่า
💰 มุมมองต่อเงินเฟ้อ
นักกลยุทธ์ของ Morgan Stanley กล่าวว่า เงินเฟ้อทั่วโลกจะสู่จุดสูงสุดในไตรมาสสุดท้ายของปีนี้ และจะอยู่ระดับปานกลางในช่วง 12 เดือนข้างหน้า โดยเป็นผลมาจากการเทียบแบบ YoY และแรงกดดันด้านห่วงโซ่อุปทานที่ลดลง ขณะที่การฟื้นตัวอันร้อนแรงและรวดเร็วจะดำเนินต่อไป โดยได้รับแรงหนุนจากการใช้จ่ายของผู้บริโภคและการลงทุนที่แข็งแกร่ง
นักเศรษฐศาสตร์ของ Morgan Stanley คาดว่า Fed จะไม่ขึ้นดอกเบี้ยจนกว่าจะถึงปี 2023 ซึ่งตรงข้ามกับมุมมองของ James Gorman ซีอีโอบริษัท ที่ต้องการเห็น Fed ปรับขึ้นอัตราดอกเบี้ยตั้งแต่ไตรมาสแรกของปี 2022 โดยนี่ไม่ใช่ครั้งแรกที่ James Gorman มีมุมมองที่เข้มงวด (Hawkish) กว่าทีมของเขา และบ่อยครั้งที่มุมมองของเขาได้รับการพิสูจน์แล้วว่าถูกต้อง
Morgan Stanley กล่าวว่า ความล่าช้าในการปรับขึ้นอัตราดอกเบี้ยจะนำไปสู่การอ่อนค่าของเงินดอลลาร์ และแนะนำให้นักลงทุนอดทนรอจนกว่าดอลลาร์จะอ่อนค่าก่อนพิจารณาลงทุนในหุ้นและตราสารหนี้ตลาดเกิดใหม่
สำหรับสกุลเงิน Morgan Stanley แนะนำดอลลาร์แคนาดา (CAD) และโครนนอร์เวย์ (NOK) โดยคาดหวังเงินหยวนจะมีเสถียรภาพมากขึ้นและสำหรับสินค้าโภคภัณฑ์ แนะนำน้ำมันมากกว่าทองคำ ขณะที่มองว่าราคาทองคำจะเผชิญกับแนวโน้มที่ท้าทายในอนาคต
อ้างอิง: https://www.bloomberg.com/news/articles/2021-11-15/steer-clear-of-u-s-stocks-bonds-in-2022-morgan-stanley-says?sref=e4t2werz 
https://economictimes.indiatimes.com/markets/stocks/news/economists-at-morgan-stanley-see-2023-fed-hike-differ-with-ceo/articleshow/87706468.cms?from=mdr 
——————-
👍 อย่าลืมกดไลก์ Page The Opportunity เพื่อไม่ให้พลาดโอกาสด้านการลงทุน
Facebook: https://finno.me/the-opp-fb
Youtube: https://finno.me/youtube-channel
แท็ก:
Morgan Stanley
News Update
S&P500
ญี่ปุ่น
สินค้าโภคภัณฑ์
หุ้นยุโรป
แชร์บทความ:
ผู้เขียน
THE OPPORTUNITY
ศูนย์รวมข่าวสารด้านเศรษฐกิจ และการเงิน เพื่อไม่ให้พลาดโอกาสด้านการลงทุน โดย FINNOMENA